Bomeenheid ontbied oor handgranate in BenoniEen van die handgranate wat in Benoni gevind is. (Foto: SAPD) Die polisie se ondersoekeenheid vir georganiseerde misdaad het Donderdag op militêre plofstof en toerusting in Benoni aan die Oos-Rand beslag gelê. Brig. Athlenda Mathe, polisiewoordvoerder, sê die eenheid het ’n wenk ontvang dat plofstof aan onwettige mynwerkers in Snakeweg in Benoni afgelewer gaan word. Polisiebeamptes het dadelik op die toneel toegesak en op ’n houer met sewe handgranate en ander militêre toerusting afgekom. Lede van die Germiston-polisie se bomeenheid is na die toneel ontbied en een handgranaat wat onstabiel was, is op die plek vernietig om enige beserings en skade aan eiendom te voorkom. Polisiebeamptes het op die res van die toerusting beslag gelê en ’n ondersoek is van stapel gestuur om die oorsprong van die ploftoestelle en toerusting te bepaal. ’n Multidissiplinêre span is ook uitgestuur om die gebied te monitor en moontlike verdagtes te identifiseer en in hegtenis te neem. Enigeen met inligting word versoek om die polisie by 08600 10111 te skakel. Die res van die toerusting wat in Benoni gevind is. (Foto: SAPD)